CELEX: 32014D0224
Language: hu
Date: 2014-04-16 00:00:00
Title: 2014/224/EU: A Bizottság végrehajtási határozata ( 2014. április 16. ) bizonyos kibocsátható mennyiségi egységeknek Finnország, mint a Kiotói Jegyzőkönyv részes fele, számlájára történő átvezetéséről (az értesítés a C(2014) 2475. számú dokumentummal történt)

23.4.2014   
            
            
               HU
            
            
               Az Európai Unió Hivatalos Lapja
            
            
               L 119/75
            
         A BIZOTTSÁG VÉGREHAJTÁSI HATÁROZATA
   (2014. április 16.)
   bizonyos kibocsátható mennyiségi egységeknek Finnország, mint a Kiotói Jegyzőkönyv részes fele, számlájára történő átvezetéséről
   (az értesítés a C(2014) 2475. számú dokumentummal történt)
   (2014/224/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Egyesült Nemzetek éghajlatváltozási keretegyezménye Kiotói Jegyzőkönyvének az Európai Közösség nevében történő jóváhagyásáról, valamint az abból származó kötelezettségek közös teljesítéséről szóló, 2002. április 25-i 2002/358/EK tanácsi határozatra (1) és különösen annak 3. cikkére,
   mivel:
   
               (1)
            
            
               A 2006/944/EK bizottsági határozat (2) a Kiotói Jegyzőkönyv első kötelezettségvállalási időszakára vonatkozóan megállapítja az Európai Unió és tagállamai számára előírt kibocsátási szinteket.
            
         
               (2)
            
            
               A 2010/778/EU bizottsági határozat (3) az Unió és egyes tagállamai számára a Kiotói Jegyzőkönyv alapján előírt végleges kibocsátási szintek meghatározása tekintetében módosítja a 2006/944/EK határozatot, és úgy rendelkezik, hogy az Unió kibocsátási szintje és a tagállamok összesített kibocsátási szintje között végső eltérésként jelentkező 19 357 532 tonna szén-dioxid-egyenértéket kibocsátható mennyiségi egységek formájában az Uniónak ki kell adnia. Emellett az említett határozat előírja ötmillió kibocsátható mennyiségi egység átvezetését az uniós kibocsátásiegység-forgalmi jegyzékből Dánia, mint a Kiotói Jegyzőkönyv részes fele, számlájára.
            
         
               (3)
            
            
               A 2010/778/EU határozat elfogadásakor az érintett felek elismerték, hogy az ötmillió kibocsátható mennyiségi egység Dánia számlájára történő átvezetése nem befolyásolja a fennmaradó uniós többlet odaítélését.
            
         
               (4)
            
            
               2011 decemberében az ENSZ éghajlatváltozási keretegyezménye (a továbbiakban: UNFCCC) részes feleinek 17. konferenciája Durbanban elfogadta a Kiotói Jegyzőkönyv részes feleinek találkozójaként szolgáló konferencia 2/CMP.7 határozatát (a továbbiakban: durbani határozat). Az említett határozat rögzíti a földhasználat, a földhasználat megváltoztatása és az erdőgazdálkodás (LULUCF) tevékenységei tekintetében érvényes elszámolási szabályokat az UNFCCC Kiotói Jegyzőkönyvének második kötelezettségvállalási időszakára.
            
         
               (5)
            
            
               A durbani határozat tartalma jelentős mértékben eltér a Kiotói Jegyzőkönyv első kötelezettségvállalási időszakára vonatkozóan elfogadott, korábbi elszámolási szabályoktól. A Kiotói Jegyzőkönyv részes feleinek találkozójaként szolgáló konferencia 16/CMP.1 számú, az UNFCCC részes feleinek 2005 decemberében, Montrealban megrendezett 11. konferenciáján elfogadott határozata mellékletében a Felek kötelezettségvállalásaira vonatkozó határértékeket állapított meg a Kiotói Jegyzőkönyv első kötelezettségvállalási időszakára. A 16/CMP.1 határozat ugyanakkor meghagyta a lehetőséget a Felek számára az említett határértékek túllépésére, ha az erdőtelepítési, újraerdősítési és erdőirtási tevékenységekből származó, a Kiotói Jegyzőkönyv 3. cikkének (3) bekezdése szerinti nettó kibocsátástöbbletet („többlet”) az erdőgazdálkodási tevékenységekből eredő, a Kiotói Jegyzőkönyv 3. cikkének (4) bekezdése szerinti nettó abszorpcióval („jóváírás”) kompenzálják. Ezen elszámolási szabályt közkeletű nevén kompenzációs szabályként szokás emlegetni. A durbani határozat nem rendelkezik hasonló kompenzációs szabályról a Kiotói Jegyzőkönyv második kötelezettségvállalási időszakára vonatkozóan.
            
         
               (6)
            
            
               A durbani határozatban lefektetett elszámolási szabályok korlátozzák az erdőgazdálkodásból származó jóváírások felhasználását, hogy számszerűsíthető legyen a Kiotói Jegyzőkönyv második kötelezettségvállalási időszakában az éghajlatváltozás-mérséklési kötelezettségvállalás. A határozat értelmében az aláíró felek az éghajlatváltozás hatásainak mérséklése kapcsán vállalt kötelezettségeik teljesítésére saját bázisévi vagy -időszaki – a LULUCF tevékenységek nélkül számított – kibocsátásuk legfeljebb 3,5 %-ának megfelelő mennyiség erejéig használhatják fel az erdőgazdálkodási tevékenységekből eredő jóváírásokat.
            
         
               (7)
            
            
               A LULUCF elszámolási szabályoknak a durbani határozat által bevezetett változásai jelentős hatással vannak arra, hogy hogyan számolják el a felek a LULUCF tevékenységeket a második kötelezettségvállalási időszakban. A földhasználati ágazat földrajzi változatosságának és a tagállami körülmények jelentős eltéréseinek köszönhetően e változások hatásai igen eltérően jelentkeznek a különböző tagállamokban. A durbani határozat azzal, hogy kivette a kompenzációs szabályt az elszámolási szabályok köréből, hatással van arra, hogy hogyan tudják teljesíteni a felek kötelezettségvállalásaikat a Kiotói Jegyzőkönyv második kötelezettségvállalási időszakában. E helyzet különösen nagy téttel bír a kiterjedt erdős területekkel rendelkező országok számára, mivel a LULUCF ágazat országról országra eltérő feltételek mellett működik.
            
         
               (8)
            
            
               2012. március 9-i következtetéseiben a Tanács is kiemeli a kompenzációs elszámolási szabályok megváltozásának következményeit a Kiotói Jegyzőkönyv második kötelezettségvállalási időszakában, elismerve „a kiterjedt erdős területekkel rendelkező országok sajátosságait, különösen azt, hogy korlátozottak a lehetőségeik arra, hogy az erdősítésből, újraerdősítésből és erdőirtásból eredő kibocsátásokat az erdőgazdálkodási nyelők növelésével kezeljék”. A Tanács ezzel egy időben felkérte a Bizottságot, hogy „vizsgálja meg, hogy milyen módon lehet erre a kérdésre kielégítő, a környezeti integritást is biztosító megoldást találni”.
            
         
               (9)
            
            
               A Tanács ugyancsak 2012-ben az üvegházhatású gázoknak a földhasználatból, a földhasználat-változtatásból és az erdőgazdálkodási tevékenységekből eredő kibocsátására és elnyelésére vonatkozó elszámolási szabályokról és az e tevékenységekhez kapcsolódó intézkedésekre vonatkozó információkról szóló, 2013. május 21-i 529/2013/EU európai parlamenti és tanácsi határozat (4) elfogadásához vezető folyamat során is elismerte a kiterjedt erdős területekkel rendelkező országok sajátos helyzetét, amit a határozat preambulumában az említett országok környezeti körülményeire tett utalás is tükröz.
            
         
               (10)
            
            
               Finnország több alkalommal is hangot adott aggodalmainak annak kapcsán, hogy a durbani határozat által megváltoztatott kompenzációs szabályok következtében többletei halmozódnak fel a LULUCF ágazatbeli erdőirtásból eredően. Finnországot a durbani határozat alkalmazása sajátos és egyedi módon érinti. Az aktuális elemzések alapján Finnország az egyetlen olyan tagállam, amelynek esetében a 3,5 %-os éves határérték azt jelentené, hogy a Kiotói Jegyzőkönyv második kötelezettségvállalási időszakában nem tudja az erdőtelepítésből, újraerdősítésből és erdőirtásból eredő többleteket az erdőgazdálkodási tevékenységekből származó jóváírással kompenzálni a kötelezettségek elszámolásakor.
            
         
               (11)
            
            
               Az Uniónak ezért, figyelembe véve Finnország sajátos és egyedi helyzetét, indokolt rendelkezni összesen maximum tízmillió kibocsátható mennyiségi egység Finnország számlájára történő átvezetéséről a 2010/778/EU határozattal módosított 2006/944/EK határozatban említett uniós készletből. Ez a teljes mennyiség kizárólag a kompenzációs szabályok változását ellentételező, egyszeri kompenzációként szolgál Finnország részére, az ahhoz szükséges mértékben, hogy Finnország teljesíteni tudja vállalásait a Kiotói Jegyzőkönyv második kötelezettségvállalási időszakában.
            
         
               (12)
            
            
               Az átvezetést a lehető leghamarabb, még a Kiotói Jegyzőkönyv első kötelezettségvállalási időszakához kapcsolódó kiigazítási időszak vége előtt meg kell valósítani, amennyiben az uniós jegyzékben rendelkezésre áll kellő mennyiségű kibocsátható mennyiségi egység, miután az Unió teljesítette, illetve rendezte a Horvátország tekintetében az Egyesült Nemzetek éghajlatváltozási keretegyezményéhez csatolt Kiotói Jegyzőkönyv értelmében biztosított kibocsátható mennyiségi egységeknek a Horvát Köztársaság részére történő esetleges egyszeri átruházására vonatkozó egyes szabályokról szóló jegyzőkönyvben vállalt kötelezettségeit, illetve a Horvát Köztársaságnak az Európai Unióhoz történő csatlakozásáról szóló szerződésben (5) ehhez kapcsolódóan vállalt kompenzációt.
            
         
               (13)
            
            
               A kibocsátható mennyiségi egységekből Finnország kizárólag annyit használhat fel, mint amilyen mennyiség beszámítását az erdőgazdálkodási tevékenységekből származó jóváírásokkal összefüggésben a durbani határozat mellékletének 13. pontja nem engedélyezi. A Bizottság kellőképpen figyelembe vette, hogy Finnország vállalta a második kötelezettségvállalási időszak végén esetlegesen fennmaradó kibocsátható mennyiségi egységeknek a számlájáról való törlését.
            
         
               (14)
            
            
               Az e határozatban előírt intézkedések összhangban vannak az Éghajlatváltozási Bizottság véleményével,
            
         ELFOGADTA EZT A HATÁROZATOT:
   1. cikk
   (1)   A 2006/944/EK határozat 2. cikkében említett kibocsátható mennyiségi egységekből maximum tízmillió (10 000 000) egységet rendelkezésre kell bocsátani arra a célra, hogy Finnország teljesíteni tudja kötelezettségvállalásait a Kiotói Jegyzőkönyv második kötelezettségvállalási időszakában.
   Az uniós kibocsátásiegység-forgalmi jegyzéket vezető központi tisztviselő a jegyzékben maximum tízmillió (10 000 000) kibocsátható mennyiségi egységet a lehető legrövidebb időn belül, a Kiotói Jegyzőkönyv első kötelezettségvállalási időszakához kapcsolódó kiigazítási időszak vége előtt átvezet Finnország, mint a Kiotói Jegyzőkönyv részes fele, számlájára.
   (2)   Az (1) bekezdésben említett átvezetés feltétele, hogy az uniós jegyzékben rendelkezésre álljon kellő mennyiségű kibocsátható mennyiségi egység, miután az Unió teljesítette, illetve rendezte a Horvátország tekintetében az Egyesült Nemzetek éghajlatváltozási keretegyezményéhez csatolt Kiotói Jegyzőkönyv értelmében biztosított kibocsátható mennyiségi egységeknek a Horvát Köztársaság részére történő esetleges egyszeri átruházására vonatkozó egyes szabályokról szóló jegyzőkönyvben vállalt kötelezettségeit, illetve a Horvát Köztársaságnak az Európai Unióhoz történő csatlakozásáról szóló szerződésben ehhez kapcsolódóan vállalt kompenzációt.
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2014. április 16-án.
      
         
            a Bizottság részéről
         
         Connie HEDEGAARD
         
            a Bizottság tagja
         
      
   
   
      (1)  HL L 130., 2002.5.15., 1. o.
   
   
      (2)  HL L 358., 2006.12.16., 87. o.
   
   
      (3)  HL L 332., 2010.12.16., 41. o.
   
   
      (4)  HL L 165., 2013.6.18., 80. o.
   
   
      (5)  HL L 112., 2012.4.24., 92. o.